《游麻姑山》
清代·金武祥

旴江江头十日雨，梦魂夜夜游仙府。东风吹作三日晴，许我游山约游侣。

出城苍翠扑人来，指点仙山快先睹。峰回路转高入云，彩虹一道长桥俯。

飞湍直落千丈强，下有蛟龙不敢怒。仙坛寂寞灵风号，想像当年众仙聚。

手如鸟爪髻发垂，曾掷丹砂擗麟脯。我来凭眺经千年，水浅蓬莱复几许。

鲁公断碣频摩挲，落落长松更奇古。老僧指示神功泉，饷我山茶瀹泉煮。

花开涧谷纷烂漫，摄石扪萝恣采取。盘桓未已夕阳催，匆促归途勇犹贾。

只惭胜迹未穷探，更按山图一一数。今宵星斗空山寒，梦中还向斯游补。

作者简介：原名则仁，号溎生，名宿金一士之孙。清末民初人，先应邀兖州县官幕友，后以捐班至广东候补，得署赤溪直隶厅同知。五十岁后，因丁忧而依例解任归里，从事地方文献收集，整理出版，享年八十三岁。著有芙蓉江上草堂诗稿及江阴丛书、粟香室丛书等多种。